Война за независимост на Бангладеш
Войната за независимост на Бангладеш () е революция и въоръжен конфликт, разпален от надигането на бенгалското националистическо движение в тогавашен Източен Пакистан по време на геноцида в Бангладеш през 1971 г. Войната довежда до независимостта на Бангладеш. Започва, след като пакистанската военна хунта в Западен Пакистан предприема операция „Прожектор“ срещу народа на Източен Пакистан през нощта на 25 март 1971 г. Операцията цели систематичното елиминиране на националистически настроените граждани, студенти, интелигенция, религиозни малцинства и въоръжени групировки. Хунтата анулира резултатите от парламентарните избори през 1970 г. и арестува бъдещия министър-председател Муджибур Рахман. Войната приключва с капитулация на Западен Пакистан на 16 декември 1971 г.